Päivän Byrokraatti -palkinnon saa Riihimäen pysäköinninvalvonta, jonka toleranssi pysäköintikiekon muotoilulle osoittautui pienemmäksi kuin muualla Suomessa.

Riihimäen linja-autoasemalla parkkeerannut Reijo Seppä sai huomata tämän palatessaan autolle, kun tuulilasilla odotti 40 euron pikavoitto.

“Tämä on ihmeellistä. Ostin sen kiekon joskus 15-20 vuotta sitten muistaakseni joltain huoltoasemalta. Se on kelvannut tähän asti kaikkialla Suomessa, mutta nyt tuli sakot Riihimäellä. Tämä tuntuu lähinnä pilkun pahoinpitelyltä. Tein valituksen ja odotan vastausta ennen parkkisakon eräpäivää, joka on 2. syyskuuta.”

Parkkisakko perustuu tieliikennelain määräykseen, jonka mukaan pysäköintikiekon on oltava suorakaiteen muotoinen. Riihimäkeläisten pysäköinninvalvojien makuun Sepän käyttämä kiekko oli liian pyöristetty.

Seppä on hankkinut tilalle uuden kiekon, mutta valitettavaa kyllä, artikkelikuvan perusteella sekään ei ole tiukasti mitaten suorakaide. Hänen ei siis kannata jatkossa yrittää pysäköidä Riihimäellä, mutta eipä se juuri haittaa. Riihimäki on tylsä ja ruma laatikkotalokaupunki, jossa elähdyttävintä kaupunkikuvaa edustavat Prisma ja ABC-asema.

>> Aamupostin uutinen 17.8.2015